Tirsdag eftermiddag klokken halv fem blev landbetjenten på Læsø både truet og slået på armen med et jernrør. Gerningsmanden er en lokal mand på 52 år. Det fortæller vagtchef ved Nordjyllands Politi, Michael Elkjær. Sidst på eftermiddagen blev landbetjenten kaldt ud til en anmeldelse for hærværk, hvor en mand havde knust en rude. Her møder landbetjenten gerningsmanden, som opfører sig truende overfor landbetjenten. Betjenten forsøger at tale manden til ro, men den 52-årige går til angreb på landbetjenten og slår ham på armen med jernrøret. Vagtchefen slår fast, at der er tale om en grov sag. - Det er vold mod tjenestemand, vi taler om her, siger Michael Elkjær. Det lykkedes dog landbetjenten at overmande den 52-årige, som senere tirsdag blev fragtet med færgen til detentionen i Frederikshavn. Her skal politiet onsdag morgen beslutte, om manden skal fremstilles i grundlovsforhør. Landbetjenten selv er sluppet billigt fra hændelsen. - Han har fået knubs på armen, siger vagtchefen.

Opsummering:
Landbetjenten på Læsø blev tirsdag eftermiddag truet og slået på armen med et jernrør af en mand, der ikke ville anholdes.